ORDE do 29 de xullo de 2022 pola que se fai pública a oferta educativa das escolas oficiais de idiomas da Comunidade Autónoma de Galicia a partir do curso escolar 2022/23.
Consellería de Cultura, Educación, Formación Profesional e Universidades — III. Outras disposicións — 08/08/2022

O Estatuto de autonomía de Galicia establece a competencia plena desta comunidade autónoma para o regulamento e administración do ensino en toda a súa extensión, niveis e graos, modalidades e especialidades, competencias que lle están atribuídas á Consellería de Cultura, Educación, Formación Profesional e Universidades nos termos que figuran no artigo 2 do Decreto 114/1982, do 1 de setembro, sobre asunción de transferencias en materia educativa, e no artigo 1 do Decreto 119/2022, do 23 de xuño, polo que se establece a estrutura orgánica da Consellería de Cultura, Educación, Formación Profesional e Universidades (DOG do 4 de xullo).
A Lei orgánica 2/2006, do 3 de maio, de educación, foi modificada pola Lei orgánica 3/2020, do 29 de decembro, para a mellora da calidade educativa nalgúns aspectos concernentes ás ensinanzas de idiomas de réxime especial. Esta lei regula as ensinanzas de idiomas que se imparten nas escolas oficiais de idiomas como ensinanzas de réxime especial, e un dos principais obxectivos é o estudo dos idiomas europeos, así como o das linguas cooficiais do Estado. Esta lei establece no artigo 59 que as ensinanzas de idiomas se organizarán en tres niveis: básico, intermedio e avanzado. Así mesmo, o artigo 60.4 da dita lei dispón que, de acordo co que establezan as administracións educativas, as escolas oficiais de idiomas poderán impartir cursos para a actualización dos coñecementos de idiomas para a formación do profesorado e doutros colectivos profesionais.
En consonancia co anterior, o Real decreto 1041/2017, do 22 de decembro, fixou as exixencias mínimas do nivel básico para os efectos de certificación e o currículo básico dos niveis intermedio B1, intermedio B2, avanzado C1 e avanzado C2 dos idiomas impartidos nas escolas oficiais de idiomas.
Así mesmo, o Decreto 81/2018, do 19 de xullo, estableceu o currículo dos niveis básico A1, básico A2, intermedio B1, intermedio B2, avanzado C1 e avanzado C2 das ensinanzas de idiomas de réxime especial na Comunidade Autónoma de Galicia.
A Lei 3/1983, do 15 de xuño, de normalización lingüística, especifica que a Xunta de Galicia ditará as disposicións necesarias para a normalización progresiva do uso do galego, que é un obxectivo prioritario desta consellería.
Polo anteriormente exposto, tendo en conta o informe da Dirección Xeral de Formación Profesional, por proposta da Dirección Xeral de Centros e Recursos Humanos,
Artigo único.
Oferta pública das escolas oficiais de idiomas
1. Facer pública a oferta educativa das escolas oficiais de idiomas a partir do curso escolar 2022/23, segundo os datos que figuran no anexo desta orde.
Disposición derradeira primeira.
Desenvolvemento normativo
Autorízanse as persoas titulares da Dirección Xeral de Formación Profesional, da Dirección Xeral de Centros e Recursos Humanos e da Secretaría Xeral de Política Lingüística para adoptaren todos os actos e medidas que sexan necesarias para a aplicación desta orde.
Disposición derradeira segunda.
Entrada en vigor
Esta orde entrará en vigor o día seguinte ao da súa publicación no
Diario Oficial de Galicia
.
Santiago de Compostela, 29 de xullo de 2022